google/wiki40b huggingface dataset:
Elsfjorden naturreservat

Elsfjorden naturreservat ligger på vestsiden av Elsfjorden i Vefsn og Hemnes kommuner i Nordland. Naturreservatet er på 11 150 dekar. Området er vernet for å bevare et tilnærmet urørt skogområde som økosystem med alt naturlig plante- og dyreliv.
Trøndelag Heimevernsdistrikt 12

Trøndelag Heimevernsdistrikt 12 er ett av 11 HV-distrikter i Norge og har territorielt ansvar for Trøndelag fylke. HV-12 består av en distriktskommando på Værnes, 35 HV-områder og én innsatsstyrke (Rype), i alt omkring 6 000 mann. HV12 skal beskytte befolkning og infrastruktur i Trøndelag, et område med over 400 000 innbyggere, en lang rekke viktig infrastruktur og kanskje Norges største og viktigste militære objekt; Ørland flystasjon.
Lovozero

Lovozero (russisk: Ловозеро, kildinsamisk: Луя̄ввьр, skoltesamisk: Luujäuˊrr, nordsamisk: Lujávri, finsk: Luujärvi) er et tettsted (selo) i Lovozerskij rajon, Murmansk oblast, Russland. Tettstedet hadde 3 141 innbyggere ved folketellingen i 2002. De fleste bland Russlands samer bor i Lovozero og flere samiske festivaler avholdes her, som er grunnen til at det iblant kalles «samenes hovedstad» i Russland.
Seikatsu Club

Seikatsu Club Consumer's Co-operative Union (SCCCU) er en japansk føderasjon av forbrukere som har sitt hovedkvarter i Tokyo. Føderasjonen ble dannet i 1965 og har 307 000 medlemmer, hvorav de fleste er kvinner.
SCCCU er delt inn i grupper av husholdninger som bestiller mat kollektivt. SCCCU tilbyr bare 3000 forskjellige produkter, og for det meste basis-matvarer. Organisasjonen er opptatt av mattrygghet. SCCCU produserer også sin egen melk og biologisk nedbrytbar såpe. SCCCU ble tildelt en Right Livelihood Award i 1989.
Hjertetåken

Hjertetåken, også kalt IC 1805, er en stjernetåke i stjernebildet Kassiopeia med en avstand på 7500 lysår fra Jorden.
Fotball under Middelhavslekene 2005

Fotball under Middelhavslekene 2005. Fotball var en av flere sporter under de femtende middelhavslekene som ble arrangert i Almería i Spania i perioden 24. juni til 3. juli 2005. Det var femtende gangen som fotball var med på programmet under middelhavslekene. Det var kun en fotballturnering for menn, ni lag deltok. Spania vant finalen med 1-0 over Tyrkia og Libya vant bronsefinalen over Marokko med 4-3.
Debian Social Contract

Debian Social Contract (DSC) er et dokument som setter rammer rundt den moralske agendaen til prosjektet Debian. Verdiene som er beskrevet i den sosiale kontrakten sørger for de grunnleggende prinsipper for Debian Free Software Guidelines som tjener som basis for dokumentet The Open Source Definition.
Debian mener at de som lager fri programvare for et operativsystem bør gi en garanti når brukere gir dem tillatelse til kontroll over en datamaskin.
Angsten eter sjelen

Om produksjon

Angsten eter sjelen er en hyllest til Hollywood-regissøren Douglas Sirk, spesielt Opprør mot livet og Med kjærlighetens rett. Scenen hvor Emmis sønn sparker inn skjermen på TV-aparatet når han finner ut at mora har giftet seg med en araber er ment som en referanse til sistnevnte film.
Den amerikanske regissøren Todd Haynes har gjort sin egen hyllest til Sirk og Fassbinder med Far From heaven i 2002, som har mange av de samme sentrale konfliktene som Angsten eter sjelen og Med kjærlighetens rett, samtidig som den refererer stilen i 50-talls melodrama.
Megapodagrionidae

Utseende

Små til meget store, slanke vannymfer, vanligvis med mer eller mindre metallfarget kropp og klare vinger. Vingene har en markert "stilk" ved roten og et tydelig men kort vingemerke i spissen. De kan kjennes på at de hviler ved vingene vidt spredt, ikke sammenfoldet som de fleste andre vannymfer. Larvene har et temmelig stort, rektangulært hode og tre bladformede gjelleblader i bakenden som holdes flatt.

Levevis

Larvene lever i ferskvann og er rovdyr som fanger små, virvelløse dyr. De fleste lever i lever og bekker, men det er også en del arter som lever i myrer og myrsig, og i vannfylte hulrom i trær. Hunnen legger sine egg på planter under vannet, mens dette skjer blir hun gjerne bevoktet av hannen.
Curtiss Oriole

Konstruksjon

Orioleskroget ble bygget av limtre som et selvbærende skrog. Det ble drevet av enten en Curtiss OX-5 V-8 eller Curtiss K-6-motor. Flyet hadde selvstarter og en høy, tynn radiator i pilotens synsfelt.

Operativ historie

Overskudd av Curtiss Oriole-vinger ble solgt til Harold Pitcairn for å bygge den første produksjonmodellen av Pitcairn-flyet, Pitcairn-PA-3 Orowing.
Northwest Airlines, grunnlagt 1. august 1926, brukte en firesylindret Oriole og et Thomas Morse biplan i luftpostruten fra Minneapolis til Chicago.
Admiral Byrd valgte en firesylindret Oriole som backupfly for sin Fokker på hans nordpol-ekspedisjon. Et fly ble sendt med dampskip til Chantier i tilfelle Fokkeren ble utilgjengelig.
En chartret Curtiss Oriole ble utplassert av den 109. Observasjonskvadron i 1921. Flyet ble fløyet til Washington D.C for å drive lobbyvirksomhet for finansiering av Minnesota Air Guard.
En firesylindret Oriole ble solgt til Brasil, til bruk i den brasilianske marine i 1926.

Museale fly

En firesylindret Oriole er utstilt i Glenn Curtiss Museum i Hammondsport, New York, og en Oriole er på fast utstilling i Minnesota Air National Guard Museum. Det finnes et lagret skrog i Fantasy of Flight Museum, Florida og tre lagret i East Wenatchee, Washington på Century Aviation.

Varianter

Igor Sikorsky ble tilbudt et kit for å erstatte den nederste vingen med et par mindre, med mindre drag-produserende stag. Ett eksemplar med denne endringen og en oppgradert 150 hk Hispano-Suiza, ble påmeldt National Air Races i 1927. Før løpene ble motoren oppgradert igjen til en Hispano-Suiza 220 hk motor, som blokkerte kjølesystemet med metallspon slik at flyet ikke kunn delta.
Skihopping i Danmark

Danmark har av naturgitte årsaker liten tradisjon for skisport. Men landet har likevel hatt en begrenset aktivitet innen skihopping.

Historie

Danmarks Skiforbund ble stiftet i 1938. De neste årene ble det bygd flere hoppbakker i landet. Landets kanskje mest kjente hoppbakke var 40-metersbakken Holtekollen ved Holte, en forstad til København, som sto ferdig i 1943. Til rennene der i årene 1946-48, der blant annet de beste hopperne fra Kongsberg deltok, ble det fraktet snø med tog fra Norge. I et hopprenn med stor internasjonal deltakelse like etter vinter-OL i Oslo i 1952 var det over 30 000 betalende tilskuere i Holtekollen.
Andre større (etter dansk målestokk) hoppbakker fantes ved Hjørring, Vejle og Silkeborg. Den danske hoppsporten døde ut på 1970- og 80-tallet, og ingen av disse hoppbakkene eksisterer lenger i dag (2011). I 2009 foreslo et flertall i kommunestyret i Københavns kommune å bygge et kunstig skianlegg på Amager, som blant annet skulle inneholde en hoppbakke med plastdekke.
Bent Jacobsen flyttet fra Danmark til Elverum i 1968, og var deretter en periode aktiv skihopper. Hans personlige rekord er 90 meter, satt i Renabakken. Jacobsen ble senere kjent som komponist og trekkspillvirtuos. Den eneste aktive danske skihopper i senere år er Andreas Bjelke Nygaard, som er bosatt i Norge og deltok i norgescupen rundt 2001. Han ønsket å kvalifisere seg til OL i Salt Lake City i 2002, men hadde ingen mulighet til å klare Danmarks Olympiske Komites krav om to tiendeplasser i verdenscupen. Nygaards personlige rekord er 137 meter, satt i Lysgårdsbakken på Lillehammer.
Den nye Holmenkollbakken i Oslo, som ble åpnet i 2010, er tegnet av det belgisk-danske arkitektfirmaet JDS Architects.
Fachhochschule Münster

Fachhochshule Münster er en utdanningsinstitusjon i Westfalen i Tyskland. Med sine 8 846 studenter (studieåret 2004/2005) er denne den fjerde største faghøgskolen i Tyskland, og tilbyr utdanning i 15 fagområder innen teknologi, sosial- og omsorgsfag og design. 
Blant annet utdanner skolen kunsthåndverkere, og særlig på 60- og 70-tallet hadde institusjonen mange kunstfagstudenter fra Norge. Daværende rektor, Fritz Reese var norgesvenn, og med sine mange kontakter i Norge, særlig ved kunsthåndverkskolene, gjorde han kunststudiet på høgskolenivå i Tyskland populært. Nordmenn med utdanning fra Fachhochshule Münster arbeider hovedsakelig som billedkunstnere, som lektorer i kunst og håndverk eller i reklamebransjen.
Wittensee

Wittensee (dansk: Vittensø) er en innsjø i Schleswig-Holstein i Tyskland. Den har et areal på 9,9 km² og ligger 3,8 meter over havet. Ved sjøen ligger landsbyene Groß Wittensee, Klein Wittensee og Bünsdorf.
Helgerød Idrettslag

Historikk

Helgerød Idrettslag ble stiftet 25. mars 1937 med Peder Anker Jørgensen som idrettslagets aller første formann. Idrettene om vinteren var langrenn og skihopp, mens det ble spilt fotball og håndball på Tuftejordet om sommeren.
I 1980 startet idrettslaget Helgerødmarsjen, en årlig turmarsj om høsten. Helgerødhallen ble bygget ved Helgerød skole i 1986
Det ble i 2007 bygget en aktivitetspark ved hjelp av tippemidler og Sandefjord kommune, som blant annet inkluderte BMX-løype, skatebane og ballbinge, mens det året etter ble det bygget to nye beachhåndballbaner.
I 2009 ble håndballgruppa til Helgerød og GØIF skilt ut i egen forening, HG Gokstad.

7. divisjon 2000 vår

Kilde: www.fotball.no

Siste kamp spilt: lørdag 19. august 2000.

6. divisjon 2003

Kilde: www.fotball.no

Sist oppdatert: søndag 28. september 2003

6. divisjon 2005

Kilde: www.fotball.no

Sist oppdatert: mandag 26. september 2005

7. divisjon 2009

Husøy og Foynland 2 er trukket 2 poeng, den 14. september 2009.

Kilde: www.fotball.no

Sist oppdatert: fredag 25. september 2009.
Ticherra acte

Utseende

En middelsstor (vingespenn ca. 30 millimeter) stjertvinge, bakvingen har én lang og tynn og én ganske kort stjert. Oversiden er mørkbrun med et blåaktig skinn og et par små, hvite flekker ved bakhjørnet. Undersiden er lysbrun.
Arten er ganske variabel.

Utbredelse

Arten er utbredt i Sørøst-Asia, fra det nordvestlige India i vest til Borneo og Sumatra i øst.
Robotron

Forskjellige varemerker

Robotron-skrivere ble solgt i Vest-Tyskland som «Sömtron» eller «Präsident», og den vesttyske grenen av Commodore brukte noen Robotron-deler til sine skrivere.
I Øst-Tyskland ble Epson-skrivere solgt med Robotronmerket (men den tekniske beskrivelsen på baksiden var med «Epson»-logo).
Rett før Tysklands gjenforening og 23. august 1990 ble Robotrons databaseprogramvare-selskap skilt ut.
Luispenaia

Utseende

En liten (6 millimeter), avlang, sylindrisk, hårete oldenborre. "Snuten" (clypeus) er avrundet trapesformet. Antennene er ni-leddete med en fem-leddet vifte av lange blader.

Utbredelse

Arten er kjent fra Atacama-ørkenen, Chile.
Tunsberg bispedømme

Tunsberg bispedømme er et bispedømme innen Den norske kirke som omfatter menighetene i Vestfold og Buskerud, med Tønsberg domkirke som bispesete. Det er organisert i 10 prostier, 34 kirkelig fellesråd og 113 sogn. Bispedømmet ble opprettet i 1948, etter at Odelstinget den 24. november 1947 vedtok at Buskerud og Vestfold skulle utgjøre et nytt bispedømme, og at Tønsberg skulle være bispesete. Disse fylkene lå tidligere under Oslo bispedømme.
Alt i 1936 ble det reist spørsmål om Oslo bispedømmes størrelse og håndterlighet, og et bispemøte foreslo å skille ut Buskerud og Vestfold for å lette arbeidet der. Det ble imidlertid ikke noe mer før etter at andre verdenskrig var over, da 250 prester i bispedømmet sendte en henstilling om å ta opp igjen spørsmålet. Blant annet ble det vurdert om et eventuelt nytt bispedømme skulle legges til Drammen eller Tønsberg. Når det ble Tønsberg skyldtes trolig dette byens lange forhistorie, og kanskje det faktum at Drammen var litt for nær Oslo. På Teie utenfor Tønsberg hadde det dessuten vært biskop i tidligere tider.
Den 8. mars 1948 nominerte det nyvalgte bispedømmerådet tre kandidater til det forestående bispevalget. Residerende kapellan Bjarne Skard fikk flest stemmer og ble utnevnt til Tunsbergs første biskop. Han trådte i funksjon 1. juli 1948, og kong Haakon VII var til stede ved bispevigslingen i Tønsberg domkirke 20. juni samme år.
Sverre Bratland

Bakgrunn

Bratland vokste opp i Utskarpen (da i Hemnes, nå i Rana) og tok militær utdanning ved 6. divisjons befalsskole i Harstad.

Andre verdenskrig

Da Norge ble invadert 9. april 1940 var han sersjant i hæren. Hans avdeling ble satt inn i kamper ved slaget om Narvik og Bratland deltok først i aktiv kamp i slaget i Gratangsbotn 25. april. I mai 1940 var han plassert i Bodø, hvor han blant annet ble såret under et flyangrep på byen.
I 1942 flyktet Bratland til Storbritannia via Sverige. Etter å ha gått Krigsskolen i London i 1942-1943 ble han en del av King's Shropshire Light Infantrys fjerde bataljon. Han deltok under invasjonen av Normandie, hvor han ankom 13. juni 1944. Han deltok i slaget om Caen og ble såret, men returnerte raskt til tjeneste. Den 22. september ledet han et troppeangrep ved Asten, noe han mottok Military Cross for.
Da de allierte styrkene nærmet seg Tyskland hadde han overtatt ledelsen av et kompani, men han ble hardt såret 5. april 1945 og lå deretter på sykehus til krigens slutt.

Etter krigen

Bratland fortsatte sin karriere i det norske Forsvaret etter krigen. Han ble bataljonssjef i Brigaden i Sør-Norge fra 1961–64, deretter stabssjef i Nord-Norge. Han ble så fungerende stabssjef for NATOs Nordkommando før han ble øverstkommanderende for bakkestyrkene i Sør-Norge fra 1977 til 1982. Han hadde fra 1960 obersts rang, og fra 1972 generalmajor. 
Etter at han gikk av med pensjon jobbet han deltid ved Krigsskolen. Han deltok også i flere delegasjoner på besøk til Normandie.
Sentralamerikanske og karibiske leker 1962

Sentralamerikanske og karibiske leker 1962. Lekene i 1962 var de niende sentralamerikanske og karibiske leker, de ble arrangert i Kingston på Jamaica i perioden 15. til 28. august 1962. Det var 1559 utøvere, herav 243 kvinner fra femten nasjoner som deltok i seksten sporter. Mexico ble beste nasjon med trettisju gullmedaljer foran Venezuela med femten.
The Pillars of Society (1911)

Handling

Unge Bernick og Johan Tonnessen, som begge bor i Norge, er nære venner. Bernick er forlovet med og skal gifte seg med Johans søster, som er arving. Han gifter seg kun med henne for pengenes skyld, og han er egentlig forelsket i hustruen til en skuespiller. Under et besøk til sin gamle flamme, hvor han håper å avslutte affæren, dukker ektemannen uventet opp i rommet. Bernick må flykte ut gjennom vinduet. Da Johan får vite om vennens truende vanære påtar han seg Bernicks skyld og emigrerer til USA. Bernick drar fordeler av vennens ridderlighet ved å tillate at det blir alminnelig antatt at Johan også underslo penger. I virkeligheten var Bernick skyldig i denne forbrytelsen. Bernick blir gift med arvingen og tar opp sin posisjon som én av samfunnets støtter med uplettet ry. 
Når Johan vender tilbake til hjemlandet etter 12 år forelsker han seg i en vakker jente, som er adoptert av søsteren hans. Hun gjengjelder hans følelser. Når sognepresten forteller henne at dette er mannen som flere år tidligere hadde ødelagt hennes mors lykke, blir hennes kjærlighet til elendighet. Johan forlanger så at Bernick renvaske ham. Bernick nekter og trosser Johan når han vil bevise sin uskyld. Johan ønsker å reise tilbake til USA for å få tak i et brev som Bernick skrev, hvor han innrømmer sin skyld. Johan skal seile med et skip som Bernick kjenner til er sjøudyktig, og som vil synke i en storm. Bernick ønsker i hemmelighet at skipet forulykkes, slik at Johan ikke kan bringe tilbake sitt bevis. 
Bernicks vesle sønn, som er farens øyesten, beundrer onkelen fra USA og bestemmer seg for å bli blindpassasjer på skipet. Bernick rammes av redsel når han får vite hva sønnen har begitt seg ut på og er overtydd om at han aldri vil se sønnen sin igjen. Gutten blir brakt trygt hjem til ham. Opplevelsen tukter Bernicks sjel slik at han innrømmer sin skyld overfor sine bysbarn. Han forteller at han har levd på en løgn i flere år, men at de i fremtiden må kjenne ham slik han er, for ingen uskyldig mann skal igjen påta seg en skyld som egentlig tilhører Konsul Bernick. Bernicks hustru tilgir ektemannen i kjærlighetens fylde og Johan blir gift med sin hjertes utkårede.

Anmeldelser

Billboard (6. mai 1911) skrev at skuespilleriet var godt og at forsøket på slikt et stort sjansespill var bemerkelsesverdig.
The Morning Telegraph (7. mai 1911) skrev at Thanhouser Company fortjente mye ros for måten det fortalte denne ganske innviklede historien på i bildeform.
Stamtreteori

Stamtreteorien er en lingvistisk teori innenfor indoeuropeistikken om tilblivelsen av de individuelle indoeuropeiske språkene.
Teorien legger spesielt vekt på idéen om at språk deler seg i to. Den behandler ikke språkblanding og språklig innflytelse – dette aspektet i språkutviklingen blir derimot framhevet i bølgeteorien.

Teorien

Stamtreteorien ble på 1860-tallet presentert av den tyske språkforskeren August Schleicher. Etter Schleichers oppfatning fantes det i begynnelsen av den indoeuropeiske språkutviklingen en gruppe av mennesker som talte de indoeuropeiske urspråket. Denne språkgruppen skulle ha delt seg i stadig mindre grupper og språk.
Schleicher prøvde å forklare teorien sin med Charles Darwins teori om artenes opprinnelse, det vil si i boken Die Darwinsche Theorie und die Sprachwissenschaft («Darwins teori og språkvitenskapen») fra 1863.

Ettervirkinger

Den «ung-grammatiske» strømningen (engelsk: «neo-grammarians»), som preget språkvitenskapen siden 1870-tallet, avviste denne teorien og støttet bølgeteorien til Johannes Schmidt. 
Johannes Schmidt argumenterte at de indoeuropeiske språk kunne ikke så enkelt ordnes i et stamtre. Han antok gjensidige språkinnflytelser skjedde når språkgrupper hadde kontakt med hverandre. Det fantes påfallende likheter mellom gresk og italisk, men også mellom italisk og keltisk.
Liknende relasjoner fins det mellom italisk og keltisk (på den ene siden) og germansk (på den andre siden). Germansk igjen har spesielle trekk sammen med slavisk og baltisk. Disse relasjoner kan ikke beskrives i et stamtre. 
Også språkgeografien (dialektgeografien) arbeider siden flere tiår ikke lenger med stamtreteorien ettersom denne teorien ikke tillater den stadige språkblandingen og den stadige gjensidige innflytelsen av språk på hverandre. 
Til tross for kritikken mot stamtreteorien holdt noen språkforskere ennå rundt 1900 fast ved teorien.

Liknende strukturer

Det må skjelne mellom stamtregrafikker (med opphav i Schleichers teori) og hierarkiske tre-aktige inndelinger som har ingenting å gjøre med denne teorien. Eksempelvis blir de tyske hoveddialektene ofte inndelt i nedertysk og høytysk, og høytysk blir inndelt i mellomtysk og høytysk – uten at den som laget dette «treet» hadde fulgt Schleichers teori.
Ved slike trestrukturer dreier det seg altså ikke om avstamming og språkdeling men om språklige trekk som enten fins eller ikke fins i en dialekt, som for eksempel spor etter den høytyske konsonantforskyvningen.
Insigne GNU Linux

Insigne GNU Linux er en tidligere brasiliansk Linux-distribusjon som var basert på Debian fra og med versjon 5.0. Versjon 4.0 «Einstein» var basert på Fedora. Distribusjonen utvikles av Insigne Software, som har sitt hovedkvarter i Campinas i det sørlige Brasil. Skrivebordsmiljøet er GNOME. Språket i distribusjonen er brasiliansk portugisisk.
Første versjon ble lansert 30. januar 2006. Siste versjon er versjon 5 fra 6. februar 2010.
Åge Storhaug

Bakgrunn

Åge Storhaug ble født i Klepp på Jæren og vokste opp på gården Storhaug. Da krigen kom i 1940 var faren Lars Storhaug formann i idrettslaget.  De tyske okkupasjonsmaktene beslagla den lokale turnhallen, og turnapparatene ble da flyttet til låven på Storhaug. Åge trente her som barn og ungdom, med sin far som trener.

Meritter

Faren mente at allsidig trening var viktig, og Åge ble norsk militær mester i høyde, med 1,87.
Åge vant sin første NM-tittel ved junior-NM i 1956. Sin første seniortittel fikk han i 1958, da han vant NM i Kristiansand og fikk kongepokalen. Han vant alle NM-gull sammenlagt fram til 1972, bortsett fra NM i 1965, da han ble skadet under mesterskapet. Til sammen vant han 14 NM-gull og kongepokaler, samt ca. 100 NM-titler i enkeltapparater. 
I perioden 1961–1971 vant han samtlige seks nordiske mesterskap i turn. Han deltok i sitt første EM i 1957, og ved EM i 1965 fikk han sølvmedalje i sprang, og 5.-plass i mangekampen. Han deltok i flere landskamper og internasjonale stevner i disse årene, og han deltok ved OL i 1960 og OL i 1964. I 1960 kom han på 42.-plass sammenlagt, med 53,95 poeng i de obligatoriske øvelsene og 55,65 i de selvvalgte øvelsene. I 1964 kom han på 32.-plass, med hhv. 55,45 og 55,75 poeng. Hans beste plassering i OL var i bøylehest, der han kom på 14.-plass i 1964 med 9,45 i den obligatoriske øvelsen og 9,30 i selvvalgt. Landsmannen Harald Wigaard kom på femteplass i bøylehest i samme OL. 
Etter handelsgymnas i Stavanger studerte Storhaug økonomi i Köln fra 1962 til 1967. Her møtte han også Gloria fra Stockholm, som han senere giftet seg med. I Köln trente han med gode turnere fra Japan og Tyskland, og han er tysk mester både i lag og individuelt.  
I perioden 1974–1983 var han trener for det norske herrelandslaget i turn. Han var trener også i Vest-Tyskland, og han har vært gjestelandslagstrener i Spania, Brasil, Hellas, Sør-Afrika og USA. I 1966 gav han ut boka Med helskru.  Åge var svært interessert i språk og snakket ni europeiske språk.
Martin Julius Halvorsen

Bakgrunn

Han var sønn av skomaker Johan H. Valstad (1839–1900) og Karen Olsen (1840–1899).
Fra 1884 gikk han i boktrykkerlære ved Mallingske Boktrykkeri i Oslo. I 1889 reiste han til Tyskland som håndverkersvenn. Han opprettet et mindre trykkeri 1897 på Jessheim (som han i 1902 flyttet til Jessheim stasjon).